Zuma gaan nié voor Zondo verskyn | Maroela Media
Oudpres. Jacob Zuma gaan nie voor die Zondo-kommissie van ondersoek verskyn nie, het sy prokureur Vrydag gesê – ten spyte van 'n hofaansoek om hom te dwing om dit te doen.
Die oudleier het nog net een keer voor die kommissie getuig, in Julie 2019, maar het na 'n paar dae onttrek en aangevoer hy word soos 'n beskuldigde eerder as 'n getuie behandel.
Hy het in November weer vlugtig voor die kommissie verskyn om te eis dat die voorsitter, adjunkhoofregter Raymond Zondo, hom aan die saak onttrek.
Die kommissie het daarna 'n nuwe dagvaarding uitgereik en 'n dringende aansoek by die Konstitusionele Hof ingedien om hom te dwing om daaraan te voldoen.
Eric Mabuza, Zuma se prokureur, het Vrydag egter bevestig die oudpresident gaan nie volgende week verskyn nie.
In 'n WhatsApp-boodskap het Mabuza verduidelik dat sy kliënt wag op die Konstitusionele Hof om te reageer op die kommissie se aansoek.
Hy wag ook vir die besluit oor 'n aansoek oor Zondo se weiering om te onttrek.
"Ons het die kommissie ingelig dat [oud]pres. Zuma nie Maandag gaan verskyn nie," het Mabuza bevestig.
Zondo het nog nie gereageer nie.
Verrigtinge moes Vrydag onderbreek word nadat Zondo ingelig is dat een van sy nabye amptenare positief vir Covid-19 getoets het en hy in selfisolasie moes gaan.
Zuma, wat in 2009 president geword het, is in 2018 gedwing om te bedank weens die korrupsieskandale wat veral met die Guptas verband gehou het. Die familie het lonende kontrakte by staatsondernemings gekry en kon glo selfs kabinetsministers kies.
Pres. Cyril Ramaphosa het hom opgevolg en onderneem om die "vlaag" korrupsie te stuit.
Die sogenaamde staatskapingskommissie is daarna begin om getuienis aan te hoor van ministers, oudministers, staatsamptenare en sakelui oor die beweerde bedrog tydens Zuma se termyn.
Tot dusver het minstens 30 getuies hom al direk en indirek in hul getuienis betrek.
Die jongste dagvaarding bepaal dat Zuma van 18 tot 22 Januarie en weer van 15 tot 19 Februarie moet getuig.
Zuma word ook daarvan beskuldig dat hy glo omkoopgeld in die omstrede 1999-wapentransaksie ontvang het. Hy was destyds die adjunkpresident.
Die verhoor word na talle vertragings na verwagting volgende maand hervat.
en so gaan hy aanhou en weg kom met alle sake teen hom
Soe sal Zuma nou uiteindelik arresteer word. Ons kyk met groot oe want ek en Jan allerman sou al lankal in die tronk gewees het vir minagting. Gee nie om of die ou 'n useless human being en 'n useless president van SA was nie, the law is the law en hy moet nou arresteer woord.
CR was die heel tyd teenwoordig en bewus van wat in JZ se bedeling aan gegaan het… So CR, as jy integriteit het, weet jy wat om te doen…
Ag asseblief dit is net n piesang land. Hul verhewe bo die wet
Maar, ek hoop Zondo kan ook effens verbeter deur, veral tydens Covid, 'n addisionele voorsitter en ondersoekspan saam te stel. Al is dit net om dinge 2x vinniger te laat gebeur. Dis vir my sinloos om te sloer totdat ons almal van Zuptas vergeet het.